# Soraya Sáenz de Santamaría

María Soraya Sáenz de Santamaría Antón, més coneguda com a Soraya Sáenz de Santamaría (Valladolid 10 de juny de 1971), política i jurista castellanolleonesa, fou vicepresidenta del Govern d'Espanya (des de 2011 fins al 2018), ministra de la Presidència i per les Administracions Territorials d'Espanya (des de 2016 fins al 2018) i portaveu del Govern d'Espanya (2011-2016) en el Consell de Ministres del president Mariano Rajoy.
És membre del Partit Popular i va ser diputada al Congrés dels Diputats espanyol des de 2004 fins al 2018, on va ser portaveu del Grup Parlamentari Popular (2008-2011). Des de març 2019 és membre del Consell d'administració del bufet d'advocats Cuatrecasas.

## Biografia

Nascuda l'any 1971 a Valladolid (Castella i Lleó), casada i mare d'un fill, és llicenciada en Dret per la Universitat de Valladolid. Va ser la primera de la seva promoció i va obtenir el Premi Extraordinari de Final de Carrera per la mateixa universitat i va ser premiada per tenir el millor expedient. És advocada de l'Estat de professió i entre 1999 i 2000 va ser la cap del cos d'avocats de l'Estat a Lleó. Entre 2002 i 2003 va ser professora associada de Dret Administratiu a la Universitat Carles III de Madrid. El 2004 va ser advocada de l'Estat al Tribunal Superior de Justícia de Madrid.
Va iniciar la seva activitat política de la mà del Partit Popular com a assessora del Gabinet del vicepresident primer del Govern d'Espanya, Mariano Rajoy, als Ministeris de Presidència i Interior (2000-2003). Entre 2004 i 2008 va ser secretària executiva de Política Autònomica i Local al seu partit.
Va ser candidata per Madrid al Congrés dels Diputats a les Eleccions a les Corts Generals de 2004 i, tot i que no va ser elegida, va ser proclamada diputada el mateix any arran d'una vacant que es produí entre els escons del Partit Popular. Va ser escollida diputada a les Eleccions Generals de 2008, 2011, 2015 i 2016. A la VIII Legislatura parlamentària, entre d'altres, va ser portaveu adjunta del PP a la Comissió Constitucional, vocal a les comissions de Justícia, Administracions Públiques i de Control Parlamentari de RTVE i ponent a les reformes dels Estatuts d'Autonomia de Catalunya, Andalusia, Illes Balears, Canàries, Aragó i Castella i Lleó. Durant la IX Legislatura va ser portaveu del Grup Parlamentari Popular i ponent de la reforma constitucional de l'article 135 de la Constitució Espanyola.
Després de la victòria del Partit Popular a les Eleccions Generals de 2011, on el partit va obtenir majoria absoluta de diputats i senadors, va ser l'encarregada del traspàs de poders entre el Govern sortint del Partit Socialista Obrer Espanyol i l'entrant del Partit Popular. Quan Mariano Rajoy va ser investit president del Govern d'Espanya va ser nomenada vicepresidenta del Govern, ministra de la Presidència -incloent les competències dels serveis d'intel·ligència- i portaveu del Govern, càrrecs dels quals va prendre possessió el 22 de desembre de 2011.
Des de 2012 és la presidenta del Patronat de la Fundació Internacional i per Iberoamèrica d'Administració i Polítiques Públiques.
L'any 2014 va assumir de forma interina els Ministeris de Justícia (23 - 29 de setembre) i de Sanitat, Serveis Socials i Igualtat (26 de novembre - 3 de desembre) quan van ser cessats els respectius titulars i abans que es produís el nomenament dels seus substituts.
Va exercir en funcions els seus càrrecs del Govern d'Espanya durant la XI Legislatura de les Corts Generals (2016), legislatura que es va esgotar abans d'hora atès que la impossibilitat del Congrés dels Diputats per investir un president del Govern va produir la dissolució automàtica les cambres legislatives espanyoles i la convocatòria electoral.
Al principi de la XII Legislatura, l'any 2016, es produí la segona investidura de Rajoy com a president i va ser renovat el seu nomenament com a vicepresidenta i va ser nomenada ministra de la Presidència i per les Administracions Territorials, tot i que va ser rellevada de les seves funcions de portaveu. Va prendre possessió dels càrrecs el 4 de novembre de 2016.
L'octubre de 2017 va assumir les funcions del de la presidencia de la Generalitat de Catalunya a causa de l'aplicació de l'article 155 de la Constitució espanyola de 1978 i les mesures concretes acordades pel Consell de Ministres del 27 d'octubre de 2017.
El 7 de juny de 2018, deixa de ser vicepresidenta i ministra per a les Administracions Territorials, després d'haver estat aprovada la moció de censura a Mariano Rajoy, i ser investit president Pedro Sánchez del Partit Socialista Obrer Espanyol.
Un cop va haver deixat la vicepresidència del govern, es va presentar per presidir el Partit Popular i substituir Mariano Rajoy. Va passar a la segona volta de la votació, però va ser derrotada per Pablo Casado. El 10 de setembre de 2018 va anunciar públicament la seva retirada de la política. L'octubre de 2018 va ser nomenada membre del Consell d'Estat. L'11 de març de 2019 es va anunciar la seva integració com a sòcia i membre del consell d'administració del bufet d'advocats Cuatrecasas.

## Referències

* ↑ «María Soraya Sáenz de Santamaría Antón | enciclopèdia.cat». [Consulta: 2 maig 2021].
* 1 2 «Estudis i experiència professional de Soraya Sáenz de Santamaría al web del Govern d'Espanya» (en castellà). Govern d'Espanya. [Consulta: 5 novembre 2016].
* ↑ «Fitxa de Soraya Sáenz de Santamaría al web Congrés dels Diputats» (en castellà). Congrés dels Diputats. Arxivat de l'original el 21 d’octubre 2020. [Consulta: 5 novembre 2016].
* ↑ «Sáenz de Santamaría i Jáuregui dirigiran el traspàs de poders» (en castellà). El Mundo, 22-11-2011. [Consulta: 5 novembre 2016].
* ↑ «Reial Decret 1825/2011, de 21 de desembre, pel qual es nomena vicepresidenta del Govern a María Soraya Sáenz de Santamaría Antón» (en castellà). Butlletí Oficial de l'Estat, 307, 22-12-2011, pàg. 139.967.
* ↑ «Reial Decret 1826/2011, de 21 de desembre, pel qual es nomenen els ministres del Govern» (en castellà). Butlletí Oficial de l'Estat, 307, 22-12-2011, pàg. 139.968. Arxivat de l'original el 15 de gener 2013 [Consulta: 5 novembre 2016].
* ↑ «Reial Decret 1827/2011, de 21 de desembre, pel qual es disposa que María Soraya Sáenz de Santamaría Antón, ministra de la Presidència, assumeixi les funcions de portaveu del Govern» (en castellà). Butlletí Oficial de l'Estat, 307, 22-12-2011, pàg. 139.969.
* ↑ «Reial Decret 1823/2011, de 21 de desembre, pel qual es reestructuren els departaments ministerials» (en castellà). Butlletí Oficial de l'Estat, 307, 22-12-2011, pàg. 139.963.
* ↑ «Patronat de la FIIAPP» (en castellà). Fundació Internacional i per Iberoamèrica d'Administració i Polítiques Públiques. [Consulta: 5 novembre 2016].
* ↑ «Reial Decret 816/2014, de 23 de setembre, pel qual es disposa que, a conseqüència de la vacant en el càrrec de ministre de Justícia, la vicepresidenta del Govern i ministra de la Presidència assumeixi el despatx ordinari dels afers corresponents al titular de l'esmentat Departament.» (en castellà). Butlletí Oficial de l'Estat, 232, 24-09-2014, pàg. 74.673.
* ↑ «Reial Decret 987/2014, de 26 de novembre, pel qual es disposa que, a conseqüència de la vacant en el càrrec de ministra de Sanitat, Serveis Socials i Igualtat, la vicepresidenta del Govern i ministra de la Presidència assumeixi el despatx ordinari dels afers corresponents al titular de l'esmentat Departament.» (en castellà). Butlletí Oficial de l'Estat, 287, 27-11-2014, pàg. 96.751.
* ↑ «Reial Decret 184/2016, de 3 de maig, de dissolució del Congrés dels Diputats i del Senat i de convocatòria d'eleccions» (en castellà). Butlletí Oficial de l'Estat, 107, 03-05-2016, pàg. 29.959.
* ↑ «Reial Decret 416/2016, de 3 de novembre, pel qual es nomena vicepresidenta del Govern a María Soraya Sáenz de Santamaría Antón» (en castellà). Butlletí Oficial de l'Estat, 267, 04-11-2016, pàg. 76.636.
* ↑ «Reial Decret 417/2016. de 3 de novembre, pel qual es nomenen ministres del Govern.» (en castellà). Butlletí Oficial de l'Estat, 267, 04-11-2016, pàg. 76.637.
* ↑ «Rajoy delega en Soraya Sáenz de Santamaría la Presidencia de la Generalitat». El Mundo, 31-10-2017 [Consulta: 16 setembre 2018].
* ↑ «Real Decreto 944/2017, de 27 de octubre, por el que se designa a órganos y autoridades encargados de dar cumplimiento a las medidas dirigidas al Gobierno y a la Administración de la Generalitat de Cataluña, autorizadas por acuerdo del Pleno del Senado, de 27 de octubre de 2017, por el que se aprueban las medidas requeridas por el Gobierno, al amparo del artículo 155 de la Constitución». Boletín Oficial del Estado, Núm. 261, 28-10-2017, pàg. 103545-103557 [Consulta: 28 octubre 2017].
* ↑ Ruiz Sierra, Juan «El Congreso tumba a Rajoy en la moción de censura y elige a Sánchez presidente». El Periódico, 01-06-2018 [Consulta: 16 setembre 2018].
* ↑ Junquera, Natalia «Soraya Sáenz de Santamaría deja la política». El País, 10-09-2018 [Consulta: 16 setembre 2018].
* ↑ «La vicepresidenta Carmen Calvo asiste al acto de toma de posesión de cuatro nuevos miembros del Consejo de Estado». [Consulta: 8 novembre 2018].

## Enllaços externs

* Biografia oficial (Congrés de Diputats) Arxivat 2020-10-21 a Wayback Machine.
* Soraya Sáenz de Santamaría (Govern d'Espanya)